
VENDIM

Nr. 370, datë 26.12.2023

MBI MIRATIMIN E KËRKESËS SË SHOQËRISË “KARAVASTA SOLAR” SHPK PËR MARRJEN E AUTORIZIMIT NGA ERE PËR TRANSFERIMIN (NËPËRMJET VENDOSJES SË HIPOTEKËS) E ASETEVE FIKSE TË SAJ

Në mbështetje të neneve 16, 20, germa “a”, dhe 44 të ligjit nr. 43/2015, “Për sektorin e energjisë elektrike”, i ndryshuar; neneve 4, germat “a” dhe “b” dhe 10 të “Rregullores së procedurave të transferimit të aseteve nga të licencuarit”, miratuar me vendimin e Bordit të Entit Rregullator të Energjisë (ERE) nr. 119, datë 21.7.2016; nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; pikës 1.3 dhe pikës 1.6 të “Kushteve të licencës për prodhimin e energjisë elektrike”; Bordi i ERE-s, në mbledhjen e tij të datës 26.12.2023, mbasi shqyrtoi relacionin me nr. 2305/11 prot., datë 21.12.2023, të Drejtorisë së Licencimit, Autorizimeve dhe Mbikëqyrjes “Mbi miratimin e kërkesës së shoqërisë ‘Karavasta Solar’ sh.p.k. për marrjen e autorizimit nga ERE për transferimin (nëpërmjet vendosjes së hipotekës) e aseteve të paluajtshme si mjet për garantimin e detyrimit ndaj të tretëve”,
konstatoi se:

- Me shkresën e protokolluar në ERE me nr. 2305 prot., datë 17.10.2023, shoqëria “Karavasta Solar” sh.p.k. (si palë huamarrëse), e licencuar nga ERE në veprimtarinë e prodhimit të energjisë elektrike, paraqiti kërkesën për marrjen e autorizimit nga ERE për transferimin (nëpërmjet vendosjes së barrës siguruese dhe hipotekës) përkatësisht të aseteve të kësaj shoqërie në Projektin Solar të Karavastasë prej 140 mw, ndaj palës huadhënëse (e përbërë nga Banka Europiane për Rindërtim dhe Zhvillim (BERZH), Korporata Financiare Ndërkombëtare (IFC), Intesa SanPaolo Bank Albania sh.a. dhe Privredna Banka Zagreb (Dionicko Drustvo), ku shoqëria Intesa SanPaolo Bank Albania sh.a. vepron si Agjent i Mjeteve të ekzekutimit të detyrimeve onshore, në zbatim të Marrëveshjes për kushtet e përbashkëta (të datës 19.4.2023), marrëveshje për barrën siguruese (nr. 4777 rep, nr. 970 kol., datë 13.10.2023) dhe marrëveshjes së Hipotekës (nr. 4779 rep., nr. 972 kol., datë 13.10.2023).
- Bordi i ERE-s, me vendimin nr. 312, datë 30.10.2023, vendosi të fillojë procedurën për shqyrtimin e kërkesës së shoqërisë “Karavasta Solar” sh.p.k. për marrjen e autorizimit nga ERE për transferimin (nëpërmjet vendosjes së barrës siguruese dhe hipotekës) të aseteve të paluajtshme të saj.
- ERE, me shkresën nr. 2305/3 prot., datë 1.11.2023 iu drejtua shoqërisë “Karavasta Solar” sh.p.k., duke e njoftuar mbi fillimin e procedurës dhe duke i kërkuar të sqarojë/plotësojë më tej dokumentacionin e konstatuar të plotësuar pjesërisht të këtij aplikimi.
- Po ashtu, me shkresën nr. 2372 prot., datë 3.11.2023, ERE ka njoftuar Ministrinë e Infrastrukturës dhe Energjisë (MIE) mbi fillimin e kësaj procedure.
- Në përgjigje, me shkresën me nr. 2305/5 prot., datë 13.11.2023, shoqëria “Karavasta Solar” sh.p.k. ka depozituar në ERE dokumentacionin plotësues e po ashtu; 
- Me anë të postës elektronike (e-mail) të datës 13.12.2023, të protokolluar me nr. 2305/9 prot., ERE njoftoi shoqërinë për zhvillimin e një seance dëgjimore në datën 19.12.2023, në lidhje me sqarimin/plotësimin e dokumentacionit të këtij aplikimi.
- Me kërkesë të shoqërisë, seanca u zhvillua në mjediset e ERE-s, në datën 14.12.2023, ora 14:00, në të cilën përfaqësuesit e shoqërisë sqaruan të gjithë dokumentacionin e aplikimit, duke dhënë dhe informacionin shtesë të konstatuar të munguar gjatë fillimit të procedurës nga ERE.

- Me shkresat kthim përgjigjeje dhe nga sqarimet e dhëna në seancë, shoqëria ka saktësuar aplikimin e saj, duke kërkuar autorizimin e ERE-s për transferimin (nëpërmjet vendosjes së hipotekës) vetëm për asetet fikse të saj, sipas kontratës e hipotekës me nr. 4779 rep., nr. 972 kol., datë 13.10.2023.

- Për sa i përket arsyes së marrjes së një kredie me vlerë më të madhe se kontrata e zhvillimit të projektit me MIE, shoqëria ka sqaruar se kjo ka ardhur nga rritja e kostove të përgjithshme referuar kohës nga nënshkrimi i Marrëveshjes së Zhvillimit të projektit më 31.7.2020, e kryesisht të rritjes së çmimeve të paneleve fotovoltaike.

- Për sa i përket njoftimit/marrjes së miratimit të MIE-s, rezulton se në kuadër të këtij aplikimi është depozituar në ERE Marrëveshja e drejtpërdrejtë (DA), e nënshkruar në datë 12.10.2023, mes MIE-s (në cilësinë e Autoritetit Kontraktor), VOLTALIA SA (Shoqëria), “Karavasta Solar” shpk (Zhvilluesi) dhe Privredna Banka Zagreb – Diončko Društvo (Agjenti i Mjeteve të Ekzekutimit të Detyrimeve), ku përcaktohet se Autoriteti Kontraktor pranon dhe konfirmon se, pavarësisht nga çdo kufizim apo rregullore që ka të bëjë me transferimin e aksioneve, interesave të kapitalit neto, biznesit si një vazhdimësi, ose aktiveve të biznesit brenda shoqërisë ose zhvilluesit, sipas marrëveshjes së zhvillimit të projektit, nuk do të ketë asnjë pengesë për transferimin e pronësisë mbi aksionet, interesat e kapitalit ose aktivet e biznesit brenda shoqërisë ose Zhviluesit, as nuk do të aktivizohet ndonjë ndryshim i kufizimeve të kontrollit për shkak të ndonjë veprimi detyrues nga ndonjë palë financuese sipas marrëveshjes së kushteve të përbashkëta ose ndonjë dokumenti financiar të lidhur. 

- Për sa më sipër konstatohet se kjo marrëveshje përbën njoftimin përkatës të autoritetit kontraktor, i cili është dhe palë nënshkruese e marrëveshjes direkte (PDA-së). 

- Nga analiza përfundimtare e aplikimit, rezulton se shoqëria “Karavasta Solar” sh.p.k. ka plotësuar tërësisht dokumentacionin e kërkuar nga neni 7, pika 1, germat “a”, “b”, “c”, “d”, “e”, “f”, “g”, “h”, “i” dhe “j”; pikat 3, 4 dhe 6 të “Rregullores së procedurave të transferimit të aseteve nga të licencuarit”, miratuar me vendimin e Bordit të ERE-s nr. 119, datë 21.7.2016.
- Dhënia e autorizimit nga ERE për transferimin (nëpërmjet vendosjes së hipotekës) e aseteve fikse të shoqërisë “Karavasta Solar” sh.p.k. nuk e çliron këtë të fundit nga detyrimi për të marrë autorizimin/miratimin e organeve/institucioneve të tjera apo palëve të treta për këtë transferim, në rast se kjo kërkohet nga këto organe/institucione.
Për gjithë sa më sipër, Bordi i ERE-s

VENDOSI:

1. Të miratojë kërkesën e shoqërisë “Karavasta Solar” sh.p.k. për marrjen e autorizimit nga ERE për transferimin (nëpërmjet vendosjes së hipotekës) të aseteve të paluajtshme të saj (sipas listës bashkëlidhur këtij vendimi), si mjet për garantimin e detyrimit ndaj palës huadhënëse (e përbërë nga Banka Europiane për Rindërtim dhe Zhvillim (BERZH), Korporata Financiare Ndërkombëtare (IFC), Intesa San Paolo Bank Albania sh.a. dhe Privredna Banka Zagreb (Dionicko Drustvo), ku shoqëria Intesa San Paolo Bank Albania sh.a. vepron si Agjent i Mjeteve të ekzekutimit të detyrimeve onshore.

2. Dhënia e autorizimit nga ERE për transferimin (nëpërmjet vendosjes së hipotekës) e aseteve fikse të shoqërisë “Karavasta Solar” sh.p.k. nuk e çliron këtë të fundit nga detyrimi për të marrë autorizimin/miratimin e organeve/institucioneve të tjera apo palëve të treta për këtë transferim, në rast se kjo kërkohet nga këto organe/institucione.
3. Drejtoria e Licencimit, Autorizimeve dhe Mbikëqyrjes të njoftojë shoqërinë “Karavasta Solar” sh.p.k., dhe Ministrinë e Infrastrukturës dhe Energjisë për vendimin e Bordit të ERE-s. 

Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.
LISTA E PASURIVE TË PALUAJTSHME TË SHOQËRISË “KARAVASTA SOLAR” SHPK, NË PROJEKTIN SOLAR TË KARAVASTASË PREJ 140 mw
1. Ndërtesë kontrolli, me vlerë 188,420 EURO (njëqind e tetëdhjetë e tetë mijë e katërqind e njëzet euro).

2. Nënstacion, me vlerë totale 2,715,740 EURO (dy milion e shtatëqind e pesëmbëdhjetë mijë e shtatëqind e dyzet euro), pa përfshirë dy transformatorët kryesorë me specifikimet e mëposhtme:

a) linjë ohl me vlerë 161,684 EURO (njëqind e gjashtëdhjetë e një mijë e gjashtëqind e tetëdhjetë e katër euro);
b) shtyllë bus me kapës shtylle me vlerë 195,861 EURO (njëqind e nëntëdhjetë e pesë mijë e tetëqind e gjashtëdhjetë e një euro);
c) linjë transformatori pa transformatorët me vlerë 319,790 EURO (treqind e nëntëmbëdhjetë mijë e shtatëqind e nëntëdhjetë euro);
d) ndërtesa e kontrollit me specifikime 1,324,951 EURO (një milion e treqind e njëzet e katër mijë e nëntëqind e pesëdhjetë e një euro) përfshirë:

- 2 clad metalike 36kv sf6 motorcentrali të insuluar 25ka/3s (brand: siemens, nr. Serial: 544682000010, seria nxplus ess) me vlerë 652,120 EURO (gjashtëqind e pesëdhjetë e dy mijë e njëqind e njëzet euro);
- bankë capacitor 2x5 mvar (2 copë) (brand: fuqi enerlux, nr. Srerial 222345, seria mfpi. 10.3/552/00) me vlerë 199,920 EURO (njëqind e nëntëdhjetë e nëntë mijë e nëntëqind e njëzet euro)

- dhe konektorët dhe lidhjet e mv pv-fider të prurjeve, transformatorë ndihmës, panele shërbimi ndihmëse, gjenerator diesel, ups, sistem ventilaroti, aksesorë të tjerë (kabllo, insulatorë, telekom, scada, sistem dedektimi të zjarrit etj.);
e) Aksesorë të tjerë, sistem dedektimi zjarri dhe sistem matje, me vlerë 713,454 EURO (shtatëqind e trembëdhjetë mijë e katërqind e pesëdhjetë e katër euro).

KRYETAR
Petrit Ahmeti

